Päihdepsykiatri Juha Kemppinen vastustaa kannabiksen dekriminalisointia: "Kannabis on kuin uskonto"

YHTEISKUNTA Kannabiksen käyttöä pyritään normalisoimaan ja tekemään siitä hyväksyttävää.

Päihdepsykiatri Juha Kemppinen ei ole yllättynyt THL:n tukimusprofessori Pekka Hakkariaisen blogissaan esittämästä ajatuksesta. Kuvituskuva. Arkisto/ Johanna Erjonsalo

THL:n tutkimusprofessori Pekka Hakkarainen julkaisi blogissaan helmikuun 13. päivä ajatuksen, jonka mukaan huumeiden käytön rangaistavuudesta pitäisi luopua. Hakkaraisen mukaan huumeiden käyttöön tulisi puuttua sosiaali- ja terveydenhuollon keinoin, ei rikoslailla ja rangaistuksilla.

Hakkarainen perustelee ehdotustaan sillä, että huumeiden käyttörikos jättää merkinnän poliisin rekisteriin ja sillä voi olla merkitystä joskus tulevaisuudessa, kun nuori hakeutuu opiskelemaan tai hakee jotain tiettyä työpaikkaa.

Päihdepsykiatri Juha Kemppinen ei ole yllättynyt Hakkaraisen blogin sisällöstä. Kemppisen mukaan Hakkarainen on esittänyt vastaavia ajatuksia vähintään 15 vuoden ajan ja sanoo, ettei niissä ole mitään uutta.

– Huolissani minä olen kaikkien arvojen liberalisoitumisesta. Onko se hyvä suunta? Jos ei ole rajoja siitä, mikä on sallittua tai toisaalta kiellettyä. Se tarkoittaa rajattomuutta.

Hakkarainen ei blogissaan vaadi kannabiksen vapauttamista, mutta Kemppisen mukaan kehitys on valitettavasti menossa siihen suuntaan. Hän epäilee suuresti sitä, että kannabiksen laillistaminen muuttaisi siihen liittyviä riskejä hallittaviksi.

– Siinä on päihdekäyttäytyminen mukana. Kirjoituksessa sanotaan, että rikosmerkintä voi johtaa syrjäytymiseen. Minä voisin kysyä, voisiko syrjäytymisen syynä olla mieluummin kannabis, joka aiheuttaa työmuistin heikkenemisen jopa kuudeksi viikoksi.

– Jos polttaa pilveä joka päivä, se on yleinen syy keskiasteen opintojen päättymiseen. Minä kysyn aina nuorelta, jonka opinnot ovat päättyneet, oletko käyttänyt kannabista.

Kannabiksen dekriminalisoinnissa ei Kemppisen mielestä ole järkeä. Jokainen, joka ryhtyy rikolliseen toimintaan, tietää siitä tulevan seurauksia. Merkintä näkyy viisi vuotta, jos poliisi edes antaa kannabiksen polttajalle sakot.

– Käyttöön kuluu rahaa. Se raha pitää jostain hankkia, eikä kaikilla sitä rahaa ole rehellisin keinoin.

Ajatus siitä, että rangaistavuudesta luovuttaisiin helpottaisi hoitoon hakeutumista ei Kemppisen mukaan välttämättä myöskään toimisi esitetyllä tavalla.

– Jos on sinulla oikeasti ongelma, et kyllä mieti tuleeko siitä merkintä sairauskertomukseen tai poliisin rekisteriin.

Kemppinen sanookin, että Hakkaraisen blogissa esittämä vaatimus on varmaankin vain yksi kannanotto kannabiksen laillistamisen suuntaan.

– Tässä blogissa se näkyy siinä, kuinka asenteisiin yritetään vaikuttaa. Se tehdään sopivilla argumenteilla, eikä vasta-argumentteja esitetä, jollainen voisi esimerkiksi olla uusiseelantilainen pitkä seurantatutkimus, jonka mukaan älykkyysosamäärä laskee kroonisen käytön johdosta.

Poikkeavuudesta yritetään Kemppisen mielestä tehdä normaalia. Jos se on kuin normaalia, sen täytyy olla laillista.

Yli 90 prosenttia paikallisista nuorista ei ole kokenut tarvetta tehdä koululaiskyselyn mukaan nykyiseen lakiin muutoksia.

– Kannabis on kuin uskonto. Sillä on jo oma seurakuntansa. Miksi siitä tulee uskonto? Se olisi mielenkiintoinen ilmiö tutkia.